NARIADENIE KOMISIE (ES) č. 410/2006
z 9. marca 2006,
ktorým sa mení a dopĺňa nariadenie (ES) č. 1291/2000 stanovujúce podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 26 ods. 3,
keďže:
(1)
V článku 1 ods. 1 nariadenia Komisie (ES) č. 174/1999 z 26. januára 1999, ktoré stanovuje osobitné podrobné pravidlá na uplatňovanie nariadenia Rady (EHS) č. 804/68, týkajúce sa vývozných licencií a vývozných náhrad v prípade mlieka a mliečnych výrobkov (2), sa ustanovuje, že vývozy výrobkov zo Spoločenstva, na ktoré sa požaduje vývozná náhrada, budú závisieť od predloženia vývoznej licencie.
(2)
V článku 1 ods. 1 druhom pododseku nariadenia (ES) č. 174/1999 sa však ďalej stanovuje, že vývozná licencia sa musí predkladať aj pri výrobkoch uvedených v prílohe I časti II k tomuto nariadeniu, na ktoré sa nežiada náhrada, s výnimkou prípadov uvedených v prvej a štvrtej zarážke článku 5 ods. 1 nariadenia Komisie (ES) č. 1291/2000 (3).
(3)
V článku 5 nariadenia (ES) č. 1291/2000 sa stanovuje, že licencia sa nesmie vyžadovať a nemusí sa predkladať pri vývozoch s náhradami okrem iného v prípade množstiev, ktoré neprekračujú hodnoty stanovené v prílohe III k príslušnému nariadeniu.
(4)
V prípadoch, keď sa vývozy bez náhrady sušeného odstredeného mlieka týkajú týchto malých množstiev, ako je uvedené v prílohe I časti II k nariadeniu (ES) č. 174/1999, je vhodné oslobodiť vývozcov od povinnosti mať vývoznú licenciu.
(5)
Príloha III k nariadeniu (ES) č. 1291/2000 by sa preto mala zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
V prílohe III k nariadeniu (ES) č. 1291/2000 sa na koniec sektora výrobkov D dopĺňa tento text:
Vývozná licencia bez náhrady [článok 1 ods. 1 druhý pododsek nariadenia (ES) č. 174/1999]
„0402 10
150 kg“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. marca 2006